Document ID: 31983L0574

Padomes Direktīva 83/574/EEK
(1983. gada 26. oktobris),
ar ko trešo reizi groza Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 100. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
ņemot vērā Ekonomikas un sociālo lietu komitejas atzinumu [3],
tā kā 11. pantā Direktīvā 76/768/EEK [4], kurā jaunākie grozījumi izdarīti ar Direktīvu 83/496/EEK [5], ir paredzēts, ka Komisija, pamatojoties uz jaunāko zinātnisko un tehnisko pētījumu rezultātiem, iesniedz Padomei attiecīgus priekšlikumus par lietošanai atļauto vielu sarakstu izveidi;
tā kā, pamatojoties uz jaunākajiem zinātniskajiem un tehniskajiem pētījumiem, var izveidot to vielu sarakstu, kuras var lietot par ultravioletā starojuma filtriem;
tā kā grozījumi, kas vajadzīgi, lai tehnikas attīstībai pielāgotu VII pielikumu, arī jāpieņem saskaņā ar tās komitejas procedūru, kura izveidota saskaņā ar Direktīvu 76/768/EEK;
tā kā Direktīvas 76/768/EEK 6. panta 1. punkta c) apakšpunktā paredzēto derīguma termiņu kosmētikas līdzekļiem, kuru noturīguma laiks ir mazāks par trijiem gadiem, nav pamatoti norādīt tiem kosmētikas līdzekļiem, kurus pēc minētā termiņa vēl var lietot; tā kā tāpēc ir lietderīgāk norādīt minimālo derīguma termiņu,
IR PIEŅĒMUSI ŠO DIREKTĪVU.
1. pants
Direktīvu 76/768/EEK groza šādi:
1. Pievieno tādu VII pielikumu, kāds ir še pielikumā. Tajā ir iekļauti ultravioletā starojuma filtri, ko drīkst lietot kosmētikas līdzekļos saskaņā ar turpat izklāstītajiem nosacījumiem.
2. Šādus apakšpunktus pievieno 4. pantam:
"g) UV filtri, kas nav iekļauti VII pielikuma 1. daļā;
h) UV filtri, kas ir iekļauti VII pielikuma 1. daļā, ārpus tur noteiktajiem ierobežojumiem un nosacījumiem."
3. Ar šādiem punktiem papildina 5. pantu:
"Līdz 1988. gada 31. decembrim dalībvalstis atļauj laist tirgū kosmētikas līdzekļus, kas satur UV filtrus, kuri iekļauti VII pielikuma 2. daļā, ievērojot tur noteiktos ierobežojumus un nosacījumus.
1989. gada 1. janvārī šo UV filtru lietošanu:
- galīgi atļauj (VII pielikuma 1. daļa),
- galīgi aizliedz (II pielikums),
- uz noteiktu laiku atstāj VII pielikuma 2. daļā vai
- svītro no visiem pielikumiem."
4. Direktīvas 6. panta 1. punkta c) apakšpunktu aizstāj ar:
"c) minimālais derīguma termiņš. Kosmētikas līdzekļa minimālais derīguma termiņš ir diena, līdz kurai šis līdzeklis, ja to glabā piemērotos apstākļos, atbilst savai sākotnējai funkcijai un jo īpaši 2. pantam.
To norāda ar vārdiem "ieteicams līdz…" un:
- vai nu pašu datumu,
- vai norādi, kur tas redzams marķējumā.
Pēc vajadzības šo informāciju papildina ar norādi uz nosacījumiem, kas jāizpilda, lai nodrošinātu norādīto derīgumu.
Datumam jābūt skaidram, un tajā jāiekļauj mēnesis un gads še minētajā secībā. Derīguma termiņš nav obligāti jānorāda kosmētikas līdzekļiem, kuru minimālais derīguma termiņš pārsniedz 30 mēnešu."
5. a) Direktīvas 6. panta 1. punkta d) apakšpunktā "III, IV un VI pielikumu" aizstāj ar "III, IV, VI un VII pielikumu";
b) direktīvas 8. panta 2. punkta pirmajā daļā "II - VI pielikumu" aizstāj ar "II - VII pielikumu";
c) direktīvas 8. panta 2. punkta otrajā daļā "III - VI pielikumu" aizstāj ar "III - VII pielikumu".
2. pants
1. Dalībvalstis veic visus pasākumus, kas vajadzīgi, lai nodrošinātu to, ka no 1987. gada 1. janvāra izgatavotāji un importētāji, kuri reģistrēti Kopienā, nelaiž tirgū kosmētikas līdzekļus, kas neatbilst šīs direktīvas prasībām.
2. Dalībvalstis pieņem visus noteikumus, kas vajadzīgi, lai nodrošinātu to, ka 1. punktā minētos kosmētikas līdzekļus pēc 1988. gada 31. decembra nepārdod un citādi nenodod tiešajam patērētājam.
3. pants
1. Dalībvalstīs stājas spēkā normatīvie un administratīvie akti, kas vajadzīgi, lai, vēlākais, līdz 1984. gada 31. decembrim izpildītu šīs direktīvas prasības. Par to dalībvalstis tūlīt informē Komisiju.
2. Dalībvalstis dara Komisijai zināmus to savu tiesību aktu noteikumus, ko tās pieņēmušas jomā, kuru reglamentē ar šo direktīvu.
4. pants
Šī direktīva ir adresēta dalībvalstīm.
Luksemburgā, 1983. gada 26. oktobrī

Labels: 3
1
15